Jousefskierch Esch-Uelzecht

D'Jousefskierch vun Esch-Uelzecht ass eng kathoulesch Kierch, déi zur Par Esch-Uelzecht Sainte-Famille an zu der Gemeng Esch-Uelzecht gehéiert.

De Patréiner vun der Kierch ass den hellege Jousef, deem säi Fest den 19. Mäerz gefeiert gëtt.

D'Kierch steet am Quartier Al Esch op engem Terrain dee vun der rue de l'Église, der rue Saint-Joseph, der rue des Remparts an der rue Jean-Origer ëmginn ass. Den Haaptagank vun der Kierch ass an der rue de l'Église.

 Geschicht 
Déi neogotesch Kierch gouf tëscht 1873 an 1877 gebaut. D'Pläng ware vum Charles Arendt, deen de Concours gewonnen hat, dee vun der Gemeng ausgeschriwwe gi war. De 14. Mee 1877 gouf se vum Bëschof Nicolas Adames geweit.

D'Bannenariichtung ass vun 1881 u vum Architekt Alphonse-Pierre Kemp weidergefouert ginn.

Si gouf 1997 op der Lëscht vun de klasséierte Monumenter als Nationalmonument klasséiert.

 Héichaltor 
Den Héichaltor hannen am Chouer staamt aus dem Atelier Koch vun Tréier, op him stinn eng Statu vun der Tréischterin am Leed, driwwer den hl. Jousef a riets a lénks dovun d'Apostele Péitrus a Paulus. De rietse Säitenaltor weist déi hl. Famill, op dem lénkse steet eng Pietà. Déi gemoolte faarweg Fënstere sinn aus der Franz Mayer'schen Hofkunstanstalt a weise virun allem Zeenen aus dem Liewe vun der hl. Famill.

 Wandmolereien 
Déi figurativ Molereien op de Wänn si vum J. Schneider vu Köln a goufen 1908 fäerdeg. 1960 gouf driwwer ugestrach a bei der leschter Restauréierung, déi 2002 ofgeschloss war, goufe se nees fräigeluecht. Si weisen op de Wänn vum Mëttelschëff Medaillone mat Hellegen an am Chouer Zeenen aus der Bibel déi a Relatioun mat der Eucharistie sinn.

 Fënsterrous 
Déi ornamental Fënsterrous um Duxall vun 1964 hanner der Uergel ass vum Gustave Zanter.

 Uergel 
D'Jousefskierch krut 1885 hir éischt Uergel vun der Firma Stahlhuth vun Oochen. Den 3. Juli 1932 gouf déi zweet Uergel ageweit, déi vun der Uergelmanufaktur Georg Haupt gebaut gouf. Dës Uergel gouf 1964 komplett ëmgebaut, awer net zum Besseren, soudatt 1977 eng nei Uergel vun der Firma Westenfelder vu Lëntgen agebaut gouf, déi haut nach hiren Déngscht mécht. Hir Dispositioun ass di follgend:

I Réckpostiv C–c41.Suavial8′2.Gedackt8′3.Principal4′4.Rohrpommer4′5.Nasat2 2/3′6.Octav2′7.Terz1 3/5′8.Quinte1 1/3′9.Oktävlein1'10.Scharf IV1'11.Rankett16'12.Krummhorn8'13.Schalmey4'TremulantII Haaptwierk C–c414.Gedackt16′15.Principal8′16.Rohrgedeckt8′17.Holzflöte8′18.Prestant4'19.Koppelflöte4′20.Quinte5 1/3'21.Terz3 1/5′22.Sesquialter 2fach23.Oktave2'24.Mixtur V2'25.Cimbel III2/3′26.Trompete8′27.Clairon4′TremulantIII Schwellwierk C–c428.Quintade16′29.Gambe8′30.Grobgedackt8′31.Traversflöte8′32.Schwebung8′33.Principal4'34.Blockflöte4'35.Rohrnasat2 2/3′36.Nachthorn2'37.Terz1 3/5'38.Septime1 1/7'39.Rauchmixtur IV2'40.Terzcymbel2/3′41.Trompete8'42.Clairon4'43.Oboe8'44.Vox Humana8′TremulantIV Bombardewierk C–c445.Trompete16′46.Spanische Trompete8′47.Spanische Trompete4′48.CornettVTremulantPedall C–g149.Principal16′50.Subbass16′51.Baßzink II10 2/3' + 6 2/5'52.Oktave8'53.Gemshorn8′54.Bordun8′55.Flöte4'56.Rohrpfeife2'57.Hintersatz V4′58.Bombarde16'59.Trompete8'60.Clairon4'Tremulant

 Koppelen:
 I/II, III/I, III/II, IV/II, I/P, II/P, III/P, IV/P.
 Spillhëllefen:
4000 digital Setzerkombinatiounen, 6 fest Kombinatiounen, Regësterschweller, Jalousieschweller III, Zongenofsteller eenzel a generell, Mixturofsteller, Koppelofsteller
Traktur:
 Mechanesch Spilltraktur
 Elektresch Regëstertraktur

Klacken 
D'Klacke vun der Jousefskierch lauden an der Dispositioun fa dièse mi re an do, och fis' e' d' c0 genannt.

 Gediechtneskapell fir d'Affer vum 2. Weltkrich 
Am November 1947 gouf eng nei Säitekapell ageweit, fir den Affer vum Zweete Weltkrich aus der Par ze gedenken.

 Kuriositéiten 
 Un der Fassad vum Säiteschëff a westlecher Richtung steet de Schrëftzuch: EGO SUM RESURRECTIO ET VITA (Ech sinn d'Opersteiung an d'Liewen). Dorënner fënnt een de Lëtzebuerger Léiw an d'Muttergottes mam Jesuskand, béides a Wopeform duergestallt.

 Literatur 
 Schnell Kunstführer Nr. 2517 (Michel Schmitt): Pfarr- und Dekanatskirche St. Joseph Esch-sur-Alzette, 1. Oplo, 2002, St. Paulus Druckerei, 24 S., ISBN 3-7954-6430-7

 Kuckt och 
 Aner Kierchen zu Esch-Uelzecht:
 Grenzerkierch Esch-Uelzecht
 Paterskierch Esch-Uelzecht
 Kierch Esch-Lalleng
 Kapell Esch-Raemerech
 Lëscht vu reliéise Gebaier zu Lëtzebuerg
 Lëscht vun de Lëtzebuerger Paren
 Lëscht vun den nationale Monumenter an der Gemeng Esch-Uelzecht

 Um Spaweck 

 Websäit vum Parverband Esch-Uelzecht
 D'Jousefskierch vun Esch-Uelzecht op der Websäit vum Institut national pour le patrimoine architectural 
 D'Fënstere vun der Jousefskierch zu Esch-Uelzecht op der Websäit vun der Stiftung Forschungsstelle Glasmalerei des 20. Jh. e. V. 
 D'Uergel vun der Kierch op Orgues.lu
 Video op Youtube aus der Serie: Kierchen a Kapellen zu Lëtzebuerg iwwer d'Jousefskierch zu Esch-Uelzecht
 D'Jousefskierch Esch-Uelzecht (1. Deel) an der ëffentlecher Facebookgrupp Patrimoine religieux Luxembourg - Reliéisen Ierwen Lëtzebuerg
 D'Jousefskierch Esch-Uelzecht (2. Deel) an der ëffentlecher Facebookgrupp Patrimoine religieux Luxembourg - Reliéisen Ierwen Lëtzebuerg

Esch-Uelzecht Jousefkierch
Kategorie:Gebaier an der Gemeng Esch-Uelzecht
Kierch Esch-Uelzecht
Kategorie:Bauwierker 1877
Esch Jousef